
   REPUBLIKA HRVATSKA
[bookmark: _Hlk95292189]   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU OKOLIŠA 
Petra Krešimira IV. br. 1, 35 000 Slavonski Brod
tel: 035/443-126
e-mail: komgosp@bpz.hr
KLASA: UP/I 352-04/23-01/02
URBROJ: 2178-03-02/5-24-4
Slavonski Brod,  28. ožujak 2024. godine


Brodsko-posavska županija, OIB 27400987949, Upravni odjel za graditeljstvo, infrastrukturu i zaštitu okoliša,  temeljem članka 30. stavak 4. i 6., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19 i 127/19),  povodom zahtjeva nositelja zahvata EUROLOG d.o.o., Ante Starčevića 4, 35430 Okučani, OIB 97897631723, za provedbom  postupka Prethodne ocjene prihvatljivosti za ekološku mrežu  zahvata izgradnje poslovnih građevina,  nakon provedenog postupka, donosi

R   J   E   Š   E   NJ   E

1. Namjeravani  zahvat:  „Poslovna zgrada (P+2) - hotel, restoran i trgovački prostor, pomoćno skladište (Pr), portirnica (Pr) i parkiralište“, na području  Općine Stara Gradiška,  Brodsko-posavska  županija, nositelja  zahvata  EUROLOG d.o.o. iz Okučana, Ante Starčevića 4,  prihvatljiv  je  za  ekološku  mrežu.
      2.     Ovo Rješenje izdaje se na rok od četiri godine.
      3.    Ovo Rješenje objavljuje  se  na  mrežnim  stranicama Brodsko-posavske županije.


O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 14. prosinca  2023. god., zahtjev  nositelja zahvata EUROLOG d.o.o. iz Okučana, Ante Starčevića 4, upućenog putem opunomoćenika tvrtke ENTAZIS d.o.o. iz Nove Gradiške, Odvojak braće Radića 20, za provedbom postupka Prethodne ocjene prihvatljivosti za ekološku mrežu za zahvat  gradnje poslovne zgrada (P+2) - hotel, restoran i trgovački prostor, pomoćnog skladišta (Pr), portirnice (Pr) i parkirališta, na kčbr. 472  k.o. Gređani, na području Općine Stara Gradiška. Zahtjev je u skladu s  odredbama članka 30. stavka 2. Zakona o zaštiti prirode,  te je uz zahtjev dostavljen Idejni arhitektonski projekt (koji je izradio ENTAZIS d.o.o. iz Nove Gradiška, ZOP: GP-03/23-EUROLOG, OP: GP-03/23-AP, u rujnu 2023. god.). 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-04/23-01/02, URBROJ:2178-03-02/5-23-2, od 14. prosinca 2023. god.), zatražio prethodno mišljenje Ministarstva gospodarstva i održivog razvoja, Zavoda za zaštitu okoliša i prirode. Ministarstvo, Zavod za zaštitu okoliša i prirode je dostavio traženo mišljenje (KLASA: 352-03/23-02/1633, URBROJ: 517-12-2-1-3-24-2, od 15. ožujka 2024. god.) o utjecaju  planiranog predmetnog zahvata na ciljeve očuvanja i cjelovitost područja ekološke mreže.
 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i zaprimljeno mišljenje Zavoda za zaštitu okoliša i prirode, te je utvrdio sljedeće.

Namjeravanim zahvatom je predviđena izgradnja poslovne zgrade (P+2) – hotel, restoran i trgovački prostor te spremište negorivog materijala (Pr) i portirnice (Pr) sa popratnim parkiralištima, na kčbr. 472 k.o. Gređani. Predmetne građevine će biti poslovne namjene kao hotelski prostor, restoran, trgovački prostor, a spremište negorivog materijala pretežito cijevi, čeličnih profila, limova, bravarije, će se koristiti za razne potrebe, ali neće biti obrade navedenih materijala na lokaciji. Zgrada hotela se sastoji od tri etaže. Projektom je planirano parkiralište za osobne automobile i kamionsko parkiralište. Priključak vode će se izvesti s postojeće izgrađene ulične vodovodne mreže. Na lokaciji građevine nije izgrađena mreža javne odvodnje. Odvodnja sanitarnih otpadnih voda riješiti će se izgradnjom vodonepropusne sabirne jame sa pražnjenjem putem ovlaštenog poduzeća. Za potrebe fekalne kanalizacije izvesti će se sabirna jama, dok će se oborinska odvodnja krovnih ploha izvesti sustavom do kanala na zapadnoj strani parcele.

Planirani zahvat nalazi se unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, „Narodne novine“, br. 80/19 i 119/23), Područja očuvanja značajnog za ptice (POP) HR1000004 Donja Posavina. 

Prema bazi podataka Ministarstva gospodarstva i održivog razvoja, lokacija zahvata se nalazi na mozaiku stanišnih tipova (NKS) I.1.8. Zapuštene poljoprivredne površine, D.1.2.1. Mezofilne živice i šikare kontinentalnih, izuzetno primorskih krajeva i J. Izgrađena i industrijska staništa. Prema satelitskim snimkama vidljivo je da je na lokaciji zahvata izvršena priprema zemljišta/parcele uklanjanjem gornjeg sloja prirodne vegetacije. Time je došlo do gubitka otprilike 1,5 ha staništa pogodnog za ciljane vrste ptica POP HR1000004 Donja Posavina, vezane uz mozaična staništa, kao što su rusi svračak (Lanius collurio), sivi svračak (Lanius minor), pjegava grmuša (Curruca nisoria (Sylvia nisoria)), sirijski djetlić (Dendrocopos syriacus) te eja livadarka (Circus pygargus). Uzimajući u obzir ukupnu rasprostranjenost pogodnih staništa navedenih vrsta unutar POP HR100004 Donja Posavina (između 13850 ha i 41250 ha), može se isključiti mogućnost značajnog negativnog utjecaja na ove ciljne vrste uslijed gubitaka pogodnih staništa, kao i značajnog negativnog kumulativnog utjecaja provedbe zahvata s već provedenim i odobrenim zahvatima.

Slijedom iznesenog  u provedenom postupku, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, uvažavajući gore navedeno mišljenje Zavoda za zaštitu okoliša i prirode,  Prethodnom ocjenom prihvatljivosti za ekološku mrežu za namjeravani zahvat izgradnje poslovnih građevina na kčbr. 472 k.o. Gređani, uz pridržavanje važećih propisa iz područja zaštite okoliša, voda i održivog gospodarenja otpadom, može se isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, te se smatra  da je zahvat prihvatljiv, pa je stoga riješeno kao u izreci. 
U skladu s navedenim,  za planirani predmetni zahvat nije potrebno provesti postupak Glavne ocjene za ekološku mrežu.

Točka 1. ovog Rješenja u skladu je s odredbom članka 30. stavak 4. Zakona o zaštiti prirode, kojom je propisano da, ako nadležno tijelo isključi mogućnost značajnih negativnih utjecaja na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.  

Točka 2. ovog Rješenja u skladu je s odredbom članka 43. stavak 1. Zakona o zaštiti prirode, kojom je propisano da se rješenje iz članka 30. stavak 4. istog Zakona,  izdaje na rok od četiri  godine.

Točka 3. ovog Rješenja u skladu je s odredbom članka 44. stavak 3. Zakona o zaštiti prirode, kojom je propisano da nadležno tijelo objavljuje rješenje iz članka 30. stavak 4. istog Zakona,  na mrežnim stranicama, odnosno na mrežnim stranicama Brodsko-posavske županije (www.bpz.hr).

Člankom 27.  stavak 2. Zakona o zaštiti prirode, propisano je da se ocjena prihvatljivosti  zahvata, provodi u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu gospodarstva i održivog razvoja i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku, usmeno u zapisnik, ili se šalje poštom, odnosno dostavlja elektronički. 



                                                                             Viša savjetnica za zaštitu prirode i okoliša  
         
                                                                                         Ljiljana Curić, dipl.ing.







Dostaviti:
1. EUROLOG d.o.o., Ante Starčevića 4, 35430 Okučani
1. ENTAZIS d.o.o., Odvojak braće Radića 20, 35400 Nova Gradiška
1. Ministarstvo gospodarstva i održivog razvoja, putem: pisarnica@mingor.hr; marija.petras@mingor.hr 
1. Državni inspektorat, Sektor zaštite prirode, Šubićeva 29,  10000 Zagreb
1. - u spis predmeta

